জাতীয় স্যানিটেশন মাস অক্টোবর ২০১৮ ও বিশ্ব হাত ধোয়া দিবস উপলক্ষ্যে নগরীতে এক র‌্যালী বের করা হয়। র‌্যালিটি মঙ্গলবার (৩০ অক্টোবর) সকাল ১০টায় সিলেট কেন্দ্রীয় শহীদ মিনার থেকে শুরু হয়ে কবি নজরুল অডিটোরিয়ামে গিয়ে শেষ হয়। ইউনিসেফ এর সহযোগীতায় ও সিলেট বিভাগীয় প্রশাসন, জেলা প্রশাসন ও জনস্বাস্থ্য প্রকৌশল অধিদপ্তরের আয়োজনে অডিটোরিয়ামে এক আলোচনা সভা অনুষ্ঠিত হয়। অনুষ্ঠানে প্রধান অতিথির বক্তব্য রাখেন সিলেট বিভাগীয় কমিশনার মোহাম্মদ মেজবাহ উদ্দিন চৌধুরী। এসময় তিনি বলেন, জাতিসংঘের আহ্বানে ২০০৮ সাল থেকে প্রতি বছর ‘বিশ্ব হাত ধোয়া দিবস’ পালিত হয়ে আসছে। তিনি আরও বলেন, বিশ্বে প্রতি বছর ৩৫ লাখ শিশু ডায়রিয়া ও নিউমোনিয়া রোগে আক্রান্ত হয়ে মারা যায়। অথচ গবেষণায় প্রমাণিত হয়েছে, বিশেষ বিশেষ সময় যেমন- খাওয়ার আগে ও ল্যাট্রিন ব্যবহারের পর সাবান দিয়ে হাত ধোয়ার অভ্যাস পালনের মাধ্যমে এ আকালমৃত্যু ও জীবানুমক্ত রোগ থেকে মুক্তি পাওয়া সম্ভব।